## **To volontører til undervisning i Siem Reap, Cambodja**

## *Stillingens indhold / ramme og formål*

I Siem Reap har LM to-tre volontørstillinger med blandede arbejdsopgaver. Der er danske missionærbørn, der skal undervises i dansk. Der er undervisning af lokale børn og unge i engelsk. Der er undervisning og evt. kreative opgaver på kollegiet i byen.

Du skal være indstillet på at dele dine oplevelser og erfaringer, når du kommer til Danmark igen.

## *Personprofil:*

**Uddannelse:** Du har afsluttet en ungdomsuddannelse eller en faglig uddannelse.

**Erfaring:** Du har gode kundskaber i engelsk. Du har evt. erfaring med at undervise. Du har lyst til at formidle din viden til andre.

**Personegenskaber:**

* + - Du behersker engelsk og vil gerne undervise andre i sproget
		- Du er god til at skabe kontakt med unge uanset nationalitet
		- Du er god til at have med børn at gøre og motivere dem
		- Du tager ansvar og viser initiativ, når der er brug for det
		- Du forstår at planlægge din hverdag og det arbejde, der skal udføres
		- Du viser respekt for mennesker fra en anden kultur og er villig til at tilpasse dig
		- Du er omstillingsparat og har en høj tolerance for stress
		- Du er villig til at lære khmer i begrænset omfang
		- Du er personligt kristen og kan identificere dig med LM’s profil

## *Arbejdsopgaver:*

**Undervise i engelsk mv.**

I udkanten af Siem Reap er en lokal kristen skole begyndt med et dagtilbud med engelskundervisning for børn i alderen 6-16 år fordelt på 4 daglige hold, hvor du skal hjælpe med undervisningen på et par af holdene. Målet er at dygtiggøre børnene i engelsk, men også at fortælle det kristne budskab igennem undervisningen samt at holde bibelfortællinger.

Mange vil gerne lære engelsk for at få en uddannelse og begå sig blandt turister, og i dette arbejde er volontører en stor hjælp. På kollegiet i byen ønsker man også at gøre de studerende bedre til engelsk og hjælpe dem med kreative aktiviteter.

Der vil være arbejdsopgaver i en lokal kirke, som kan bestå af undervisning af kirkens unge i kor, musik eller bibelhistorier. Ligeledes undervises der i engelsk i 3 landsbyer igennem dette samarbejde.

Det vil være en naturlig del at deltage i missionsture til Fjendeskoven, hvor der udføres diakonale opgaver, og ligeledes være med til arrangementer sammen med kollegiet.

Der er mulighed for at holde børneklub og deltage i andre aktiviteter sammen med missionærparret.

I Siem Reap er der mange muligheder for at bruge netop de evner, som du har. Hvilke behov der er for opgaver, kan skifte fra måned til måned, og det vil derfor kræve, at du er omstillingsparat.

**Undervisning af missionærbørn i dansk**

Volontørerne underviser missionærbørn i dansk.

**Information i Danmark efter hjemkomst**

Du skal være indstillet på at dele dine oplevelser og erfaringer, når du kommer til Danmark igen. Dette kan for eksempel være på en bibelcamping, i en teenklub eller LMU-forening, som du på forhånd har en relation til, eller som du inden afrejse danner en kontakt til. Undervejs i dit volontørophold kan teenklubben/LMU-foreningen bede for dig, og du kan sende små fortællinger hjem. Omfanget af mødeaftaler aftales med den enkelte volontør, og LM hjælper gerne med at tage kontakt til teenklubber, LMU-foreninger eller lignende.

## *Fritid:*

Du er med i et missionær- og volontørfællesskab i Siem Reap. Her mødes man en gang om ugen til andagt, lovsang eller anden form for socialt samvær. Vi forventer, at du er aktivt med i fællesskabet og hjælper med at løse mindre opgaver til gavn for gruppen.

Ved missionærkonferencer forventer vi, at du hjælper med at stå for børneprogram.

I Siem Reap er der lokale kirker, hvor det er muligt at være en del af gudstjenesten.

Der er også god mulighed for kontakt til et LM-drevet kollegium med highschool og universitetsstuderende eller til andre kristne grupper. Man kan også finde steder at dyrke forskellige sportsaktiviteter som fx fodbold, volley mm.

LM forventer også at have to volontører i Cambodjas hovedstad Phnom Penh. Det vil være muligt at holde kontakten og mødes med dem med mellemrum.

## *Praktiske forhold:*

**At bo i Siem Reap**

Siem Reap er en by med ca. 250.000 indbyggere og lever af turismen. Tallet er noget højere i turistsæsonen, og når der ikke er corona. De fleste mennesker arbejder alle ugens dage. Tæt ved byen ligger de tusindårige tempelruiner, Angkor Wat, som er en af Sydøstasiens største seværdigheder.

Der er gode indkøbsmuligheder i butikker og i store markedscentre i byen. Der findes et stort udvalg af gode caféer og restauranter. Der er god internetforbindelse og dermed mulighed for at samtale via Skype/WhatsApp/Messenger.

Klimaet i Cambodja er varmt, oftest over 30 grader, og med høj luftfugtighed. Siem Reap ligger ved den nordlige ende af Tonle Sap-søen, der har et rigt fiskeliv. Det er regntid fra maj til oktober, hvor der kommer kraftige regnskyl. Det er varmest i marts-april (35-40 grader).

Volontørerne bor i egen volontørbolig tæt på missionærerne.

**Introduktion og sprogstudier**

Du ansættes på volontørvilkår. Se: <http://dlm.dk/lm-international/rejs-ud/vilkaar-volontor>

Den 28.-29.4.2023 holder LM et obligatorisk introkursus i Hillerød, hvor du får flere informationer om landet, arbejdet og praktiske forhold.

Du får ved ankomst til Cambodja en kort introduktion til landet. Du vil løbende modtage sprogundervisning i khmer i løbet af de første 4 mdr. af ca. 4 timers varighed pr. uge.

Covid-19 fylder stort set ikke noget i Cambodja, og næsten alle restriktioner er blevet ophævet.

**Afrejsetidspunkt og varighed**

Afrejse fra Danmark forventes i starten af september 2023. Stillingen inkl. aktiviteter, forberedelse og undervisning regnes som fuldtids og varer frem til d. 30. juni 2024.

**Kontaktperson**

En missionær vil være din kontaktperson, som du relaterer til i det daglige. Teamlederen for Cambodja har det overordnede ansvar.

## *Ansøgning:*

Hvis du søger stillingen, kan du evt. bruge den skabelon, som findes på LM’s hjemmeside under "Ansættelsesprocedure for volontører”: <http://dlm.dk/om-os/job/ansaettelsesprocedure-volontor> Du bedes vedlægge relevante udtalelser eller eksamenspapirer samt oplyse om to referencepersoner, vi må kontakte. Du er velkommen til at søge stillingen sammen med en person, du kender.

Ansøgningsfrist: 31. januar 2023.

Ansøgningen sendes i en mail til internationalejobs@dlm.dk eller Luthersk Mission, Industrivænget 40, 3400 Hillerød.

Har du spørgsmål, er du også velkommen til at kontakte missionskonsulent Christian Lund Pedersen på clp@dlm.dk eller telefon 48 20 76 75.